Document ID: 32001R0939

32001R0939
L 132/10
SLUŽBENI LIST EUROPSKE UNIJE
14.05.2001.
UREDBA KOMISIJE (EZ) br. 939/2001
od 14. svibnja 2001.
o utvrđivanju detaljnih pravila za primjenu Uredbe Vijeća (EZ) br. 104/2000 u pogledu dodjele paušalne potpore za određene proizvode ribarstva
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture (1), a posebno njezin članak 24. stavak 8.,
budući da:
(1)
Člankom 24. Uredbe (EZ) br. 104/2000, kojim je stavljena izvan snage Uredba Vijeća (EEZ) br. 3759/92 (2) s učinkom od 1. siječnja 2001., predviđa se pod određenim uvjetima dodjela paušalne potpore organizacijama proizvođača koje povlače proizvode navedene u Prilogu IV. toj Uredbi s tržišta.
(2)
Radi usklađivanja i jednostavnosti, postupci koji se zahtijevaju u okviru paušalne potpore isti su kao i postupci koji se primjenjuju na novčanu naknadu i potporu za prijenos, kako je utvrđeno Uredbom Komisije (EZ) br. 2509/2000 od 15. studenoga 2000. o utvrđivanju detaljnih pravila za primjenu Uredbe Vijeća (EZ) br. 104/2000 u pogledu dodjele financijske naknade za povlačenje s tržišta određenih proizvoda ribarstva (3) i Uredbe Komisije (EZ) br. 2814/2000 od 21. prosinca 2000. o utvrđivanju detaljnih pravila za primjenu Uredbe Vijeća (EZ) br. 104/2000 u pogledu dodjele potpore za prijenos za određene proizvode ribarstva (4). Stoga je uvjete za dodjelu paušalne potpore potrebno utvrditi na toj osnovi, a Uredbu Komisije (EEZ) br. 4176/88 od 28. prosinca 1988. o utvrđivanju detaljnih provedbenih pravila za dodjelu paušalne potpore za određene proizvode ribarstva (5), kako je zadnje izmijenjena Uredbom (EZ) br. 3516/93 (6), treba staviti izvan snage.
(3)
Člankom 6. stavkom 1. Uredbe Vijeća (EZ) br. 2406/96 od 26. studenoga 1996. o određivanju zajedničkih tržišnih standarda za neke proizvode ribarstva (7), kako je zadnje izmijenjena Uredbom (EZ) br. 2578/2000 (8), predviđeno je da proizvode „B” kategorije ne ostvaruje pravo na financijsku potporu koja se dodjeljuje za povlačenje istih s tržišta u okviru zajedničkog uređenja tržišta. S obzirom da se pravo na paušalnu potporu utvrđenu u članku 24. Uredbe (EZ) br. 104/2000 može ostvariti samo za proizvode kakvoće „Ekstra”, „E” i „A”, izračun količina za koje se može dodijeliti dotična potpora treba se temeljiti samo na tim kategorijama proizvoda.
(4)
Potrebno je utvrditi uvjete koje organizacije proizvođača moraju ispuniti u okviru programa paušalne potpore.
(5)
Paušalna potpora može se isplatiti samo na kraju ribolovne godine. Međutim, treba predvidjeti mogućnost isplate predujmova uz uvjet polaganja jamčevine.
(6)
Države članice trebale bi biti ovlaštene utvrditi standardnu vrijednost za izračun paušalne potpore, podijeljenu prema namjeni proizvoda povučenih s tržišta, kako je predviđeno Uredbom Komisije (EEZ) br. 1501/83 od 9. lipnja 1983. o raspolaganju određenim proizvodima ribarstva koji su bili predmet mjera stabilizacije tržišta (9), kako je izmijenjena Uredbom (EEZ) br. 1106/90 (10).
(7)
Kako bi se pomoglo zajamčiti kakvoću proizvoda i raspolaganje navedenim proizvodima na tržištu, potrebno je utvrditi minimalne uvjete primjenjive na preradu i uvjete koji se odnose na skladištenje i ponovno plasiranje prerađenih proizvoda na tržište.
(8)
Korisnici potpore trebaju voditi evidenciju o zalihama koja sadrži količine plasirane na tržište, povučene s tržišta i iznose koji se prenose svaki mjesec (u kilogramima) radi povećanja učinkovitosti provjera, a te podatke moraju priopćiti državi članici. Za dobro upravljanje mehanizmom dovoljno je zahtijevati vođenje evidencije zaliha tijekom minimalnih razdoblja skladištenja.
(9)
Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,
DONIJELA JE OVU UREDBU:
POGLAVLJE I.
Opće odredbe
Članak 1.
Kako bi ostvarile pravo na paušalnu potporu, organizacije proizvođača nadležnom tijelu države članice šalju popis proizvoda podijeljenih po kategoriji i cijeni za samostalno povlačenje s tržišta iz članka 24. stavka 1. Uredbe (EZ) br. 104/2000 prije početka ribolovne godine.
Organizacije proizvođača mogu za jednu ili više kategorija proizvoda primijeniti cijenu za samostalno povlačenje koja prelazi maksimalnu razinu iz članka 24. stavka 1. točke (a) Uredbe (EZ) br. 104/2000. Međutim, gube pravo na paušalnu potporu za kategoriju ili kategorije za koje je prekoračena ta maksimalna razina.
Članak 2.
Paušalna potpora se isplaćuje dotičnoj organizaciji proizvođača tek nakon što se nadležno tijelo predmetne države članice uvjeri da količine za koje se podnosi zahtjev za potporu ne prelaze ograničenje iz članka 24. stavka 5. Uredbe (EZ) br. 104/2000.
POGLAVLJE II.
Uvjeti za dodjelu paušalne potpore iz članka 24. stavka 2. Uredbe (EZ) br. 104/2000 (dalje u tekstu „paušalna naknada”)
Članak 3.
Zahtjevi iz članaka 1. do 4. i članka 7. Uredbe (EZ) br. 2509/2000 primjenjuju se mutatis mutandis na dodjelu paušalne naknade.
Članak 4.
Države članice utvrđuju standardnu vrijednost za izračun paušalne naknade i s tim povezanih predujmova, podijeljenu prema namjeni proizvoda povučenih s tržišta, kako je predviđeno člankom 1. točkama (b), (c), i (d) Uredbe (EEZ) br. 1501/83.
Standardna vrijednost utvrđuje se na početku ribolovne godine u istom iznosu za sve organizacije proizvođača koje je dotična država članica priznala, te se temelji na prosječnim prinosima od pojedinih upotreba u dotičnim državama članicama tijekom šest mjeseci prije utvrđivanja te vrijednosti. Ta se razina izmjenjuje ako na tržištu odnosne države članice dođe do značajnih i trajnih promjena prinosa.
POGLAVLJE III.
Uvjeti za dodjelu paušalne potpore iz članka 24. stavka 4. Uredbe (EZ) br. 104/2000 (dalje u tekstu „paušalna premija”)
Članak 5.
1. Iznos paušalne premije utvrđuje se prije početka svake ribolovne godine u skladu s postupkom iz članka 38. stavka 2. Uredbe (EZ) br. 104/2000. Iznos se utvrđuje po jedinici mase i primjenjuje se na neto masu svih navedenih proizvoda iz Priloga IV. navedenoj Uredbi.
2. Iznos paušalne premije izračunava se na temelju stvarnih tehničkih i financijskih troškova radnji potrebnih za produljenje roka trajanja i skladištenje predmetnih proizvoda, evidentiranih u Zajednici u prethodnoj ribolovnoj godini.
3. U tehničke troškove ubrajaju se:
(a)
troškovi energije;
(b)
troškovi rada povezani sa skladištenjem i iznošenjem iz skladišta;
(c)
trošak materijala za izravno pakiranje;
(d)
troškovi prerade (sastojci);
(e)
trošak prijevoza od mjesta istovara do mjesta prerade.
4. Financijski troškovi odgovaraju paušalnom iznosu od 10 eura po toni za 2001. godinu. Nakon toga se paušalni iznos usklađuje iz godine u godinu na temelju kamatne stope koja se utvrđuje godišnje u skladu s člankom 5. Uredbe Vijeća (EEZ) br. 1883/78 (11).
5. Razina paušalne premije utvrđene za dotičnu ribolovnu godinu primjenjuje se na proizvode koji ulaze u postupak skladištenja u toj godini, bez obzira na završetak razdoblja skladištenja.
Članak 6.
Članak 3. stavci 1. i 2., te članak 4. Uredbe (EZ) br. 2814/2000 primjenjuju se mutatis mutandis na dodjelu paušalne premije.
Članak 7.
Paušalna premija isplaćuje se organizaciji proizvođača tek nakon što se nadležno tijelo dotične države članice uvjeri da su količine za koje je podnesen zahtjev za premiju prerađene i uskladištene ili konzervirane i naknadno ponovno plasirane na tržište u skladu s člankom 4. Uredbe (EZ) br. 2814/2000.
POGLAVLJE IV.
Završne odredbe
Članak 8.
1. Organizacije proizvođača podnose zahtjeve za isplatu paušalne potpore nadležnom tijelu države članice najkasnije četiri mjeseca od završetka dotične ribolovne godine. Ti zahtjevi moraju sadržavati najmanje podatke navedene u Prilogu.
2. Na zahtjev organizacije proizvođača mjesečno se isplaćuju predujmovi za povučene ili prenesene količine uz uvjet da je ta organizacija položila jamčevinu u visini od najmanje 105 % iznosa predujma.
3. Iznos predujma ili predujmova utvrđuje se na temelju privremenog omjera količina povučenih s tržišta i količina stavljenih u prodaju u dotičnom razdoblju. Izračun iznosa usklađuje se dva mjeseca nakon dotičnog mjeseca na temelju stvarno obavljenih transakcija koje se izvješćuju na temelju obrasca iz Priloga.
4. Državno tijelo isplaćuje paušalnu potporu najkasnije u roku osam mjeseci od završetka ribolovne godine. Svaka država članica obavješćuje ostale države članice i Komisiju o nazivu i adresi tijela nadležnog za isplatu paušalne potpore.
Članak 9.
1. Države članice uspostavljaju sustav nadzora kako bi provjerile da podaci navedeni u zahtjevima za potporu odgovaraju količinama koje je dotična organizacija proizvođača stvarno ponudila na prodaju i povukla s tržišta.
2. Organizacije proizvođača moraju zajamčiti da korisnici potpore vode evidenciju zaliha u skladu s obrascem iz Priloga.
3. Organizacije proizvođača svakog mjeseca državi članici priopćuju datum, vrste i količine povučenih ili prenesenih proizvoda.
Članak 10.
Države članice izvješćuju Komisiju o mjerama poduzetim na temelju ove Uredbe čim su donesene, a u svakom slučaju prije 1. srpnja 2001. O postojećim mjerama u području predviđenom člankom 9. stavkom 1. moraju izvijestiti Komisiju prije 1. srpnja 2001.
Članak 11.
Uredba (EEZ) br. 4176/88 stavlja se izvan snage.
Članak 12.
Ova Uredba stupa na snagu sedmog dana od dana objave u Službenom listu Europskih zajednica.
Primjenjuje se od 1. lipnja 2001.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. svibnja 2001.

Labels: 10
19
5
6